## Pravilnik o obliku, sadržaju i izgledu oznake sukladnosti proizvoda s propisanim tehničkim zahtjevima

### NN 46/2008 (23.4.2008.), Pravilnik o obliku, sadržaju i izgledu oznake sukladnosti proizvoda s propisanim tehničkim zahtjevima

# MINISTARSTVO GOSPODARSTVA, RADA I PODUZETNIŠTVA

**1579**

Na temelju članka 7. stavak 2. Zakona o tehničkim zahtjevima za proizvode i
ocjeni sukladnosti (»Narodne novine« broj 158/03 i 79/07), ministar
gospodarstva, rada i poduzetništva donosi

## PRAVILNIK

### O OBLIKU, SADRŽAJU I IZGLEDU OZNAKE SUKLADNOSTI PROIZVODA S PROPISANIM TEHNIČKIM ZAHTJEVIMA

Članak 1.

Ovim Pravilnikom propisuje se oblik, sadržaj, izgled i način upotrebe oznake
sukladnosti za označivanje proizvoda za koji je primjenom propisanih tehničkih
postupaka ocjenjivanja sukladnosti s bitnim zahtjevima svih tehničkih propisa
koji se odnose na taj proizvod, ako je to propisano, obzirom na njegovu
sigurnost, zaštitu života i zdravlja ljudi, domaćih životinja i biljaka te
zaštitu okoliša i drugo što je odlučno za uređivanje područja na koje se
tehnički propis odnosi, utvrđeno da ispunjava propisane tehničke zahtjeve i da
može biti stavljen na tržište i/ili uporabu u Republici Hrvatskoj.

Članak 2.

(1) Proizvođač ili njegov ovlašteni zastupnik registriran u Republici Hrvatskoj
ili druga osoba koja stavlja proizvod na tržište i/ili u uporabu, je obvezna
proizvod, za koji je to propisano, označiti oznakom sukladnosti iz članka 1.
ovog Pravilnika prije njegovog stavljanja na tržište i/ili u uporabu u Republici
Hrvatskoj i/ili unekoj od država članica Europske unije.
(2) Proizvođač ili njegov ovlašteni zastupnik registriran u Republici Hrvatskoj
ili druga osoba koja stavlja proizvod na tržište i/ili u uporabu, označivanjem
proizvoda oznakom sukladnosti jamči da je proizvod projektiran, konstruiran i
ispitan na propisani način, da zadovoljava sve zahtjeve svih tehničkih propisa
koji se odnose na taj proizvod, koji osiguravaju njegovu sigurnu primjenu za
svrhu za koju je namijenjen, te da ima pisanu izjavu o sukladnosti, izvještaj o
ispitivanju ili potvrdu (certifikat) o sukladnosti.

Članak 3.

(1) Svaki proizvod za koji je to tehničkim propisom propisano mora biti
označen oznakom sukladnosti čiji je izgled i konstrukcija prikazana u Dodatku I.
ovog Pravilnika.
(2) Oznaka sukladnosti se stavlja na završetku faze ocjenjivanja sukladnosti
proizvoda.
(3) Uz oznaku sukladnosti se stavlja i identifikacijski broj tijela za
ocjenjivanje sukladnosti, kada je ono sudjelovalo u fazi postupka kontrole
proizvoda.

Članak 4.

(1) Pretpostavlja se da je proizvod sukladan s bitnim zahtjevima tehničkih
propisa ako je projektiran, konstruiran i ispitan prema hrvatskim normama koje
se odnose na taj proizvod ili na skupinu proizvoda kojoj on pripada.
(2) U slučaju da se vrši postupak ocjenjivanja sukladnosti i prema posebnom
propisu, proizvod će biti dodatno označen u skladu s člankom 5. ovog Pravilnika.

Članak 5.

(1) Oznaka sukladnosti mora biti vidljiva, čitljiva i neizbrisiva.
(2) Oznaka sukladnosti ne smije biti manja od 5 mm, ako propisom nije drugačije
određeno. U slučaju povećavanja ili smanjivanja moraju se zadržati njezini
omjeri propisani u Dodatku I. ovog Pravilnika.
(3) Oznaka sukladnosti se stavlja na proizvod u skladu s člankom 6. ovog
Pravilnika.
(4) Zabranjeno je stavljati druge oznake na proizvod, njegove pisane upute za
uporabu i na njegovu ambalažu čiji bi sadržaj ili oblik mogao navesti treće
strane da ih zamjene za oznaku sukladnosti.
(5) Dopušteno je stavljanje drugih oznaka pod uvjetom da se time ne smanjuje
vidljivost i čitljivost oznake sukladnosti.

Članak 6.

(1) Označivanje proizvoda obavlja se utiskivanjem oznake sukladnosti na proizvod
na koji je moguće utisnuti i trajno sačuvati oznaku sukladnosti, a da se pri
tome ne prouzroče oštećenja proizvoda.
(2) Oznaka sukladnosti se može utisnuti i na pločicu stavljenu na proizvod i
predviđenu za tu svrhu.
(3) Proizvodi koji se ne mogu označiti utiskivanjem oznake sukladnosti, označuju
se otiskivanjem oznake sukladnosti bojom koja se ne može izbrisati.
(4) Proizvod koji se ne može označiti, zbog prirode proizvoda, utiskivanjem ili
otiskivanjem oznake sukladnosti označuje se naljepnicom ili privjesnicom s
oznakom sukladnosti koja mora biti stavljena na omot i popratne dokumente kada
tehnički propis predviđa takve dokumente.

Članak 7.

(1) Oznaka sukladnosti se stavlja na proizvod na mjesto koje je lako pristupačno
za pregled nakon ugradbe proizvoda u građevinu.
(2) Na proizvod koji će se dalje obrađivati stavlja se oznaka sukladnosti na
mjesto koje se više neće obrađivati.

Članak 8.

(1) Vrsta, veličina, način i mjesto stavljanja oznake sukladnosti se propisuju
tehničkim propisom.
(2) U slučaju naknadne obrade proizvoda pri ugradbi proizvoda u građevinu, kao i
u slučaju odstranjivanja pojedinih dijelova proizvoda, oznaka sukladnosti se
mora sačuvati, a po potrebi prenijeti na drugo mjesto na proizvodu u skladu s
člankom 7. stavak 2. ovog Pravilnika.

Članak 9.

Do pristupanja Republike Hrvatske Europskoj uniji ili stupanja na snagu
međunarodnog sporazuma o ocjeni sukladnosti i prihvaćanju industrijskih
proizvoda s Europskom unijom, (ACAA sporazum), ne primjenjuje se članak 3.
stavak 1. ovoga Pravilnika.

Članak 10.

(1) Označivanje sukladnosti prema zahtjevima ovoga Pravilnika, od dana stupanja
na snagu ovoga Pravilnika do pristupanja Republike Hrvatske Europskoj uniji ili
stupanja na snagu međunarodnog sporazuma o ocjeni sukladnosti i prihvaćanju
industrijskih proizvoda s Europskom unijom, (ACAA sporazum), za proizvode
pokrivene sporazumom, obavlja se stavljanjem oznake sukladnosti iz Dodatka II.
ovog Pravilnika kojoj je pridodan identifikacijski broj tijela za ocjenjivanje
sukladnosti, kada ono provodi postupak ocjene sukladnosti prema tehničkim
propisima.
(2) Do pristupanja Republike Hrvatske u EU ili stupanja na snagu međunarodnog
sporazuma o ocjeni sukladnosti i prihvaćanju industrijskih proizvoda s Europskom
unijom, (ACAA sporazum), identifikacijski broj tijela za ocjenjivanje
sukladnosti određuje čelnik središnjeg tijela državne uprave u čijem je
djelokrugu donošenje tehničkog propisa, kao i vođenje odgovarajuće javne
evidencije.

Članak 11.

Nakon pristupanja Republike Hrvatske Europskoj uniji ili stupanja na snagu
međunarodnog sporazuma o ocjeni sukladnosti i prihvaćanju industrijskih
proizvoda s Europskom unijom, (ACAA sporazum), označivanje sukladnosti vršit će
se stavljanjem oznake sukladnosti prema Dodatku I. ovoga Pravilnika.

Članak 12.

Dokumenti o sukladnosti i oznaka sukladnosti izdana u inozemstvu vrijedi u
Republici Hrvatskoj ako zadovoljavaju odredbe članka 13. Zakona o tehničkim
zahtjevima za proizvode i ocjeni sukladnosti (»Narodne novine« broj 158/03 i
79/07).

Članak 13.

Danom stupanja na snagu ovoga Pravilnika prestaje se primjenjivati Pravilnik o
izgledu i upotrebi potvrdbenog znaka (»Narodne novine« broj 88/98, 165/98 i
8/99).

Članak 14.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/08-01/21
Urbroj: 526-05-03-02/4-08-20
Zagreb, 10. travnja 2008.

Potpredsjednik Vlade
Republike Hrvatske i ministar
gospodarstva, rada i poduzetništva
**Damir Polančec, dipl. ing.**, v. r.

**DODATAK I.**

1. CE OZNAKA SUKLADNOSTI I NATPISI
1.1 CE oznaka sukladnosti
CE oznaka sukladnosti sastoji se od slova »CE« i ima sljedeći oblik:

![](dodatni/348132.gif)

– ukoliko se CE oznaka sukladnosti smanjuje ili povećava, odnosi dani na
priloženom crtežu moraju se poštivati.
– ukoliko nije propisano posebnim propisom, različiti dijelovi oznake
sukladnosti moraju imati iste vertikalne dimenzije koje ne smiju biti manje od 5
mm.

**DODATAK II.**

2. C OZNAKA SUKLADNOSTI I NATPISI
2.1 C oznaka sukladnosti
C oznaka sukladnosti sastoji se od slova »C« i ima sljedeći oblik:

![](dodatni/348133.gif)

![](dodatni/348134.gif)

– ukoliko se C oznaka sukladnosti smanjuje ili povećava, odnosi dani na
priloženom crtežu moraju se poštivati.
– ukoliko nije propisano posebnim propisom, različiti dijelovi oznake
sukladnosti moraju imati iste vertikalne dimenzije koje ne smiju biti manje od 5
mm.

Pravilnik, NN 46/2008-1579
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)